Kotimaan uutiset
Haminan puukeskustassa uhkaava tulipalo
Keskiviikko 6.6.2007 klo 11.19
Haminan ympyräkeskustassa syttyi keskiviikkona aamu 9 jälkeen palamaan rakennustyömaan puinen taukotupa.
Työmiehet olivat poistuneet tuvasta kahvitauolta hetkeä ennen palon syttymistä. Rakennuksen jälkisammutukset ovat vielä käynnissä, mutta poliisi uskoo, että henkilövahingoilta vältyttiin.
- Tupa tuhoutui erittäin pahasti. Eiköhän se ole entinen rakennus, vanhempi konstaapeli Ari Taavitsainen kertoo.
Työmaa sijaitsee puisen Katariinan kahvilan vieressä, joka on vain kivenheiton päässä Haminan Raatihuoneentorilta. Yksikerroksinen, noin 50 neliömetrin kokoinen taukotupa sijaitsee samassa pihapiirissä.
Puutaloja vieressä
Palo saatiin rajattua ilman, että se levisi muihin ympärillä oleviin puurakennuksiin.
- Vaarana on aina, että tuli pääsisi leviämään, kun on näin kuivaa ja puurakennuksia vieressä, vanhempi konstaapeli Taavitsainen sanoo.
Poliisi tutkii palon syttymissyytä.